ສານປະຊາຊົນສູງສຸດ (ສປສສ) ໄດ້ຈັດພິິທີມອບ-ຮັບ ໜ້າທີ່ ເລຂາຄະນະບໍລິຫານງານພັກ ຮັກສາການປະທານສານປະຊາຊົນສູງສຸດ ຂຶ້ນໃນວັນທີ 10 ມີນາ 2021 ນີ້ ທີ່ ສປສສ ລະຫວ່າງ ສະຫາຍ ຄຳພາ ແສງດາຣາ ເລຂາຄະນະພັກ ປະທານສານປະຊາຊົນສູງສຸດ (ຜູ້ເກົ່າ) ອອກພັກການ-ຮັບອຸດໜູນບຳນານ ແລະ ສະຫາຍ ນາງ ວຽງທອງ ສີພັນດອນ ຄະນະເລຂາທິການສູນກາງພັກ ເປັນເລຂາຄະນະບໍລິຫານງານພັກ ຮັກສາການປະທານສານປະຊາຊົນສູງສຸດ (ຜູ້ໃໝ່) ໂດຍມີ ສະຫາຍ ນາງ ສີໃສ ລືເດດມູນສອນ ກຳມະການກົມການເມືອງສູນກາງພັກ ຄະນະເລຂາທິການສູນກາງພັກ ຫົວໜ້າຄະນະຈັດຕັ້ງສູນກາງພັກ ພ້ອມດ້ວຍພະນັກງານຫຼັກແຫຼ່ງອ້ອມຂ້າງ ສປສສ ເຂົ້າຮ່ວມ.
ສະຫາຍ ກັ້ງ ເຕັມສົມບັດ ຄະນະພັກ ຫົວໜ້າກົມຈັດຕັ້ງ -ພະນັກງານສານປະຊາຊົນສູງ ສຸດ ໄດ້ຜ່ານມະຕິຕົກລົງຂອງ ກົມການເມືອງສູນກາງພັກວ່າ ດ້ວຍການແຕ່ງຕັ້ງເລຂາຄະນະ ບໍລິຫານງານພັກສານປະຊາ ຊົນສູງສຸດ.
ອີງຕາມມະຕິຕົກລົງຂອງກົມການເມືອງສູນກາງພັກ ສະ ບັບເລກທີ 031/ກມສພ, ລົງວັນທີ 3 ມັງກອນ 2018 ວ່າດ້ວຍວຽກງານຄຸ້ມຄອງພະນັກງານ, ອີງຕາມການຕົກລົງໃນກອງປະຊຸມກົມການເມືອງສູນກາງພັກ ແລະ ຄະນະເລຂາທິການສູນກາງພັກ ຄັ້ງວັນທີ 26-27 ມັງກອນ 2021 ແລະ ຄັ້ງວັນທີ 24-25 ກຸມພາ 2021, ອີງຕາມໜັງສືສະເໜີຂອງຄະນະຈັດຕັ້ງສູນກາງພັກ ສະບັບເລກທີ 57/ຄຈສພ, ລົງວັນທີ 2 ມີນາ 2021.
ກົມການເມືອງສູນການພັກ ຕົກລົງແຕ່ງຕັ້ງ ສະຫາຍ ນາງ ວຽງທອງ ສີພັນດອນ ຄະນະເລຂາທິການສູນກາງພັກ ເປັນເລຂາຄະນະບໍລິຫານງານພັກ ຮັກສາການປະທານສານປະຊາຊົນສູງສຸດ
ໃນພິທີດັ່ງກ່າວ ເພື່ອເປັນການສືບຕໍ່ປະຕິບັດວຽກງານຂອງສານໃຫ້ໄດ້ຮັບຜົນສຳເລັດສູງສຸດ, ສະຫາຍ ນາງ ສີໃສ ລືເດດມູນສອນ ຮຽກຮ້ອງໃຫ້ຜູ້ມາຮັບໜ້າທີ່ໃໝ່ ພ້ອມດ້ວຍພະນັກງານຫຼັກແຫຼ່ງທົ່ວສານ ຈົ່ງພ້ອມກັນສືບຕໍ່ເອົາໃຈໃສ່ຕື່ມບາງບັນຫາດັ່ງລຸ່ມນີ້: ໃຫ້ສືບຕໍ່ເອົາໃຈໃສ່ຜັນຂະຫຍາຍມະຕິ, ຄຳສັ່ງ, ກໍຄືແຜນການວາງອອກໄປຄົ້ນຄວ້າ, ປຶກສາຫາລືໃຫ້ມີຄວາມເຂົ້າໃຈເອກະພາບຢູ່ ສານແຕ່ລະຂັ້ນ ແລ້ວຜັນຂະ ຫຍາຍເປັນແຜນການກິດຈະກໍາປະຕິບັດໃຫ້ແທດເໝາະກັບ ສະພາບຄວາມເປັນຈິງຂອງ ສານແຕ່ລະຂັ້ນ;
ສືບຕໍ່ປົກປັກຮັກສາຄວາມສາມັກຄີພາຍໃນພັກ, ໃຫ້ມີຄວາມໜັກແໜ້ນ, ມີຄວາມເປັນເອກະພາບສູງ, ເປັນຫຼັກແຫຼ່ງ, ເປັນຄັນທຸງ ແລະ ເປັນແກນນຳໃນການເຕົ້າໂຮມຄວາມສາມັກຄີ ໃນຖັນແຖວພະນັກງານ-ສະມາຊິກພັກ ແລະ ປະຊາຊົນບັນດາເຜົ່າ; ສືບຕໍ່ເອົາໃຈໃສ່ສຶກສາອົບຮົມນຳພາແນວຄິດສະມາຊິກພັກ, ພະນັກງານທົ່ວສານປະຊາຊົນໃຫ້ມີຄວາມຮັບຮູ້ເຂົ້າໃຈຕໍ່ສະ ພາບການຜັນແປຂອງພາກ ພື້ນ ແລະ ສາກົນ, ໃຫ້ມີຄວາມ ເຂົ້າໃຈຕໍ່ຜົນສຳເລັດ ແລະ ໄຊຊະນະໃນການປົກປັກຮັກ ສາ ແລະ ພັດທະນາປະເທດຊາດ 46 ປີ ຜ່ານມາ, ກໍຄືການ ຈັດຕັ້ງປະຕິບັດມະຕິກອງປະ ຊຸມໃຫຍ່ ຄັ້ງທີ XI ຂອງພັກ; ສືບຕໍ່ເອົາໃຈໃສ່ການກໍ່ສ້າງຮາກຖານການເມືອງໃຫ້ມີຄວາມໜັກແໜ້ນ, ຮອບດ້ານ ໂດຍສະເພາະຢູ່ສານຂັ້ນຕົ້ນ ຕ້ອງຮັບປະກັນໃຫ້ປະຊາຊົນ ເຂົ້າຫາການບໍລິການຂອງສານມີຄວາມສະດວກ ແລະ ງ່າຍ, ໃຫ້ປະຊາຊົນສາມາດໃຊ້ສິດເປັນເຈົ້າໃນການປົກປ້ອງສິດ ຜົນປະໂຫຍດຕາມກົດໝາຍ ແລະ ເອົາໃຈໃສ່ປະສານສົມທົບກັບພາກສ່ວນທີ່ກ່ຽວຂ້ອງ ເພື່ອແກ້ໄຂຄະດີໃຫ້ມີຄວາມວ່ອງໄວ ແລະ ມີຄຸນນະພາບ ໂດຍສ້າງລະບຽບກົນໄກແກ້ໄຂໃຫ້ເຂົ້າສູ່ລະບົບ ຕາມກົດໝາຍກຳນົດ, ເຮັດໃຫ້ບັນຫາດຳເນີນໄປຕາມຂັ້ນຕອນທີ່ກຳນົດໄວ້ ໃນກົດໝາຍຢ່າງເຄັ່ງຄັດ ແຕ່ເບື້ອງຕົ້ນ;
ເອົາໃຈໃສ່ໂຄສະນາ, ເຜີຍແຜ່ກົດໝາຍ ແລະ ວຽກງານຂອງສານ ໃຫ້ກວ້າງຂວາງ, ທົ່ວເຖິງ ເພື່ອຈຳກັດ, ສະກັດກັ້ນການລະເມີດກົດໝາຍ ທັງເປັນການແກ້ໄຂບັນຫາທີ່ຕົ້ນເຫດ ເພາະໃນປັດຈຸບັນປະຊາຊົນມີຄວາມຫຍຸ້ງຍາກໃນການເຂົ້າ ຫາກົດໝາຍ ແລະ ບໍ່ທັນປະ ຕິບັດຕາມກົດໝາຍກໍານົດ, ການກູ້ຢືມ, ຊື້-ຂາຍ, ມອບໂອນ ແລະ ບັນຫາອື່ນໆ; ສືບຕໍ່ປັບປຸງວຽກງານການບໍລິຫານສານໃຫ້ມີຄຸນນະພາບ ແລະ ປະສິດທິພາບສູງ, ເອົາໃຈໃສ່ເກັບ ແລະ ຄຸ້ມຄອງລາຍຮັບໃຫ້ມີຄວາມເຄັ່ງຄັດ ແລະ ຄົບຖ້ວນຕາມກົດໝາຍກຳນົດ. ຄຸ້ມຄອງ ລາຍຈ່າຍງົບປະມານຂອງລັດ ໃຫ້ມີຄວາມໂປ່ງໃສ, ຖືກຕ້ອງຕາມກົດໝາຍ ແລະ ຕົວຈິງຂອງ ແຕ່ລະທ້ອງຖິ່ນ ແລະ ຕ້ອງຖືສຳຄັນຕໍ່ວຽກກວດກາ, ປະເມີນຜົນຜູ້ພິພາກສາ, ພະນັກງານຂອງສານຢ່າງເປັນປົກກະຕິ ຕາມທີ່ກຳນົດໄວ້ໃນກົດໝາຍຜູ້ພິພາກສາ ແລະ ກົດໝາຍວ່າດ້ວຍພະນັກງານ-ລັດຖະກອນ. ການກວດກາການປະເມີນຜົນຕ້ອງຮັບປະກັນທາງດ້ານເນື້ອໃນ, ຮູບການ, ກຳນົດມາດຕະຖານ ແລະ ເງື່ອນໄຂສະເພາະແຕ່ລະເປົ້າໝາຍໃຫ້ລະອຽດ.
ຂ່າວ-ພາບ: ຕຸໄລເພັດ